Jw ersamen vorsichtigen vnde wolduchtigen wiszen mannen vnde heren borgemeystere vnde rodtmannen der stadt Reuel, vnsen guden vrunden, do wj borgemeystere vnde rodtmanne der stad Abo witlick vnde openbare betuge in vnde myt dussen opene brefue, dat jn der tiidt dat Hans Swrepe van szeler dechtnisse hyr myt vns eyn borgere was vnde wolde van hyr geskeyden vnde syn borghereskapp wpseggen, makede hee eyn endhe vnde szone myt syner husfrouwen kynde, de sze myt der vorre man gehadt hadde, vmme ere moderliike arffue vnde myt eyn vruntskapp de kynder van szy skeydde jn sulker wisze, dat jywelick kynt kregck vppe syn part iij(c) marc swetzske. Der gelicke kregck ock vppe synt part syne sone Morthen, dussen jegenwerdigen breffuiser, vnde noch vele mere, welke iij(c) mark vorbenomede Hans Swrepe to sick nam syne szone to bewarende. Dat betuge wi myt vnszen eeydhe. Derto eyner merer tuchnisse dar warheyt szo hebbe wi vnsze rodhes jngeseghel witlicken lathen drucken nedden an dussen vnszen opene breffue, de gegheuen vnde schreuen ys to Abo jn den jaren vnsges heren Christi gebort dusent viiffhundert jn deme xj jare, des viiffthe daghe in aprili monade etc.